Menstruation
D Menstruazioon isch d Bluetig us dr Gebärmueter, wo periodisch duet ufdräte. Dr erste Menstruazioon säit mä d Menarche, dr letschte d Menopause. Si markiere dr Aafang und s Ändi vo dr fruchtbare Zit im Lääbe von ere Frau. 

S Wort läitet sich vom lat. menstruus, „monatlig“ zu lat. mensis, „Monet“ ab, wil dr Menstruazioonszüklus und au dr Mondmont öbbe 28 Dääg lang sind. Sünonüüm sind Periode, Regle, Menses oder Menorrhö (medizinisch).

Biologii 
Dr ersti Daag vo dr Menstruazioon isch dr Aafang vom Menstruazioonszüklus. Dä isch greeglet dur Hormon und foot a, wenn e Graafsches Follikel rif wird zum Äisprung, und denn wird d Gebärmueterschliimhut vorberäitet, so dass sich e befruchdets Äi cha iiniste. Im Durchschnitt wärde 65 ml, maximal 200 ml Flüssigkäit usgschiide. Die bestoot nid nume us Bluet, sondern au us Sekret und Schliimhuträst. Wenn d Menstruazioon nid bassiert, bezäichnet mä das as Amenorrhoe. Wenn d Periode stark isch (über 200 ml), reedet dr Mediziner vo Hypermenorrhoe. Wenn d Menstruazioon in Abständ vo weniger as 23 Dääg vorchunnt, wird das as Polymenorrhoe bezäichnet. Bim ene Interwall vo mee as 35 Dääg reedet mä vo Oligomenorrhoe. 

D Bluetig wird bi Primate periodisch usglööst, wenn d Gebärmueterschliimhut usgstoosse wird. Bi dr Frau bassiert das öbbe alli 28 Dääg und goot öbbe fümf bis siibe Daag lang, aber au lenger oder chürzer isch mööglig. Bi vile Fraue isch d Menstruazioon mit Sümptom verbunde, wo mä im Allgemäine under em Begriff Menstruazioonsbeschwärde zämmefasst.

Wiibligi Dier in dr Natur menstruiere nume sälte, denn au wenn si, wie d Bonobo, nit nume äimol im Joor chönne empfoo, findet mäistens e Befruchdig statt. Das chunnt under anderem drvo, ass vili Dier e sogenannti induzierti Ovulazioon häi. Das häisst: En Äisprung git s bi iine nume wenn si sich baare oder churz vorhär.

Litratuur 
 
 
 
 
 Renate Waschek: Dieses kleine Stück Watte. Werbung und Tabu am Beispiel Binden und Tampons. Tabu, Tampons und Binden in der Werbung. The Grüne Kraft (Werner Pieper MedienXperimente), Löhrbach 1997, ISBN 978-3-925817-94-6 (= Der Grüne Zweig. Band 194).

Weblingg 

 Museum of Menstruation and Women’s Health, www.mum.org (änglisch)
 Holger Dambeck: Forscher vermelden Stammzellfund in Menstruationsblut, Spiegel Online

Physiologii
Gynäkologii